RTI ઍક્ટિવિસ્ટ બની બેઠેલા અમુક લોકો અને રાજકીય પક્ષોના નેતાઓની કમાણીની સ્ટાઇલ વિશે વાતચીત કરતાં અમુક વેપારીઓએ તેમનાં નામ ન છાપવાની શરતે મિડ-ડે LOCALને કહ્યું હતું કે ‘અમારી દુકાનમાં અમે એક ખીલી પણ મારીએ કે તરત જ આ વિસ્તારના અમુક RTI ઍક્ટિવિસ્ટ બની બેઠેલા લોકો RTIમાં અરજી કરી અમે જે ખીલી મારી છે એની અધિકૃતતાની તપાસ કરવા લાગે છે. ત્યાર પછી આવીને અમને બ્લૅકમેલ કરે છે જેમાં આ વિસ્તારના રાજકીય પક્ષોના નેતાઓ પણ જોડાઈ જાય છે. અમારામાં એકતાનો અભાવ હોવાથી અને પાણીમાં રહીને મગરમચ્છ સાથે વેર ન બાંધવાની ગણતરીથી તેમ જ બીજી પળોજણોમાંથી બચવા માટે અમારા વેપારીઓ RTI ઍક્ટિવિસ્ટ બની બેઠેલા અમુક લોકો અને રાજકીય પક્ષોના નેતાઓ સામે ઝૂકીને તેઓ માગે એટલા રૂપિયા આપવા તૈયાર થઈ જાય છે, જેને પરિણામે હવે યમ ઘર ભાળી ગયા જેવી પરિસ્થિતિ નિર્માણ થઈ છે.’